text: Fredagens overblik: Sådan bliver dagen
  22 marts 2019 kl. 06.30
  
  
  I formiddag forsvarer Henrik Skov Kristensen, leder af Frøslevlejrens Museum, sin doktordisputats om det tyske mindretals udfordringer med at håndtere sin nazifortid. Disputatsen sætter dermed fokus på et stadigt følsomt emne i grænselandet. Forsvaret finder sted på SDU Sønderborg.
  	 
  Sydbank Arena i Kolding danner ramme om finalen i Skolernes Skakdag, hvor hele 49.853 elever fra 293 skoler deltog. Under mottoet ”Det skal være sjovt at blive klogere” mødes 1.404 elever fra de deltagende skoler nu, på tværs af køn, klassetrin og kultur, i den store Landsfinale, hvor der kæmpes om ære og præmier for i alt 50.000 kroner.
  Kort før klokken seks fredag morgen holdt en lastbil på tværs på Koldingvej ved Kalvslund. Chaufføren fejlvurderede afstanden til en indkørsel og kørte det ene hjulpar i grøften. Vejhjælp blev tilkaldt for at trække lastbilen fri.
  	 
  Ellers er der ingen meldinger om større trafikale problemer.
  Fredag begynder med skyet, diset og stedvis tåget vejr, men i løbet af dagen opløses tågen, og sidst på dagen kommer der måske lidt sol. Vinden frisker op og bliver let til frisk omkring syd.
  	 
  Temperaturer op omkring 10 grader, nær kyster med pålandsvind lidt køligere.
  	 
  Tak, fordi du læste med.
  Med venlig hilsen
  Christian Kallenbach
  